JY LEES NOU Bou emosionele intelligensie
Pasop vir my kind, hy byt!
As jou kind vroeg reeds begin leer om haar emosies te bestuur, is sy goed op pad om 'n suksesvolle volwassene te word.
Die een oomblik skaterlag sy, en enkele minute later huil sy omdat sy nie haar sin kan kry nie. Jou peuter se emosies ry wipplank en tussendeur is daar gereelde uitbarstings.
Dit is baie belangrik om nou reeds aandag aan haar emosionele ontwikkeling te gee, sê dr. Julie Cilliers, 'n opvoedkundige sielkundige van Bloemfontein wat in emosionele intelligensie spesialiseer.
"Jy moet jou kleinding nou al begin leer hoe om haar emosies te hanteer, want 'n tiener wat vloerstuipe kry is nie meer snaaks nie. Peuters kan wel oulik lyk as hulle kwaad word, maar dis hul ouers se verantwoordelikheid om die snaaksheid slim te hanteer deur die peuter bewus te maak van hoe sy voel en hoe dit hanteer kan word. Lag liewer later alleen."
Die goeie nuus, sê Julie, is dat emosionele intelligensie – iets wat sy meen tot 80 persent van 'n mens se lewensukses kan bydra – aangeleer kan word. "Dit beteken dat party nie met baie en ander met min gebore word nie. Almal kan emosioneel intelligent wees."
Dís hoe jy afskop
Jy kan jou baba se emosionele intelligensie van dag een af al begin bou, sê dr. Ronél le Roux, medeskrywer van Emosionele intelligensie vir kinders en tieners: 'n praktiese gids vir ouers en onderwysers (Human & Rousseau, 2003).
"Elke keer wanneer jou baba huil en jy aan haar behoeftes aandag gee, versterk jy haar belewenis van empatie en weet sy dat daar vir haar omgegee word. Empatie is een van die heel belangrikste vaardighede wat jy jou kind kan leer."
Die idee dat jy 'n baba kan bederf deur haar op te tel as sy huil, is uitgedien en deur 'n baba alleen in haar kamer te laat huil, leer jy haar dat koestering 'n skaars bederfie is.
"Liefde kan nie 'n baba bederf nie," sê Ronél. Die peuterjare is die ideale tyd om op hierdie basis van emosionele intelligensie voort te bou, want kinders is dan meer ontvanklik vir leer en ervaar ook allerhande wisselende emosies, sê Ronél.
"Die eienaarskap van 'n gevoel is een van die eerste vaardighede wat 'n kind moet leer, byvoorbeeld: 'Ek word kwaad' pleks van 'Jy maak my kwaad'. Dit is hoe kinders kan leer om nie almal en alles om hulle vir hul gevoelens te blameer nie."
Kinders wie se behoeftes in hul eerste jaar vervul is, is reeds in staat om ander mense te vertrou, sê Julie. "In die tweede lewensjaar moet sy wilskrag ontwikkel en op twee gaan sy die behoefte hê om self te probeer om dinge te doen.
Benut die unieke eienskappe van die peuterjare om jou kleinding se emosionele intelligensie te ontwikkel. Koester ook realistiese verwagtinge oor die vlak van emosionele intelligensie wat op dié ouderdom moontlik is.
Peuters ervaar sterk emosies Julie sê peuters het reeds emosionele belewenisse en word kwaad en hartseer, soos 'n mens kan sien wanneer hulle vloerstuipe het.
Jy kan jou kind in hierdie stadium al begin bewus maak van haar emosionele belewenisse deur te sê: "Ek sien jy is bang. Kom sit styf teen my." of "Ek sien jy is kwaad. Gaan spring op en af.' "
Peuters is nuuskierig Dis een van die hoofeienskappe van 'n peuter en kan positief aangewend word omdat hulle graag meer oor hulle self en ander wil leer, sê Julie.
Kyk saam TV en praat oor die karakters se emosies en of hulle reg of verkeerd optree. Wys uit wanneer hulle reg of verkeerd optree, soos om te sê: "Daardie seun voel kwaad. Hy moet eerder gaan water drink voor hy so kwaad wil motor bestuur!"
So word die televisie as leerskool ingespan.
Peuters hou van herhaling Blaai saam met jou kind deur boeke of tydskrifte en gesels oor hoe die mense daarin voel en wat 'n mens behoort te doen as jy so voel, sê Julie.
Hou jou kleinding daarvan om dieselfde storie oor en oor te hoor? Benut dit gerus om begrip vas te lê vir haar verskillende emosies en die gepaste manier om daardie gevoelens te hanteer.
Peuters hou van beweeg Leer jou kind om beweging in te span om haar emosies positief te hanteer. Laat haar spring as sy kwaad is of wieg as sy hartseer voel.
Peuters hou van kuns en handwerk Laat jou kleinding verf hoe sy voel eerder as dat sy daaroor praat, sê Julie. As die prentjie geverf is, vra: "Vertel my van jou prentjie." (Moenie vra wat sy geteken het nie; dit sal haar selfvertroue skaad!)
Peuters hou van laf wees Dit is vir kinders lekker en snaaks as mamma of pappa gesigte trek – benut dit dus gerus om jou kind te help om die verskillende emosies te herken.
Sê "kom ons lyk kwaai", "kom ons lyk gelukkig" of "kom ons kyk wie die kwaadste kan lyk". Jou kind sal aanvanklik na jou gesig kyk en dis dus belangrik dat mamma saamspeel.
Peuters is egosentries Dit kos werklik baie tyd om hulle empatie te leer. Begin deur vir jou kind te sê "watter plan gaan ons maak?" Kinders hou van hierdie woorde.
Sê: "Hierdie maatjie in die storie het geval en sy knie bloei. Watter plan kan ons maak om hom te help om beter te voel?'" ?
Emosionele intelligensie is al lank 'n gonswoord, ook in die veld van ouerskap. Dr. Ronél le Roux, medeskrywer van Emosionele intelligensie vir kinders en tieners: 'n praktiese gids vir ouers en onderwysers (Human & Rousseau, 2003) beskryf dit as die vermoë om jou eie gedagtes en gevoelens te identifiseer, te verstaan en te beheer en dit gepas aan ander mense te kommunikeer.
Die Bloemfonteinse opvoedkundige sielkundige dr. Julie Cilliers sê die Amerikaanse sielkundige Daniel Goleman het die eienskappe van emosionele intelligensie as volg verduidelik:
Hoewel impulsbeheer deel uitmaak van emosionele intelligensie, is peuters te klein om dit werklik suksesvol toe te pas. Jou peuter het nie noodwendig die vermoë om sy honger of dors te gaan bêre nie!
Jy kan wel daaraan begin werk, byvoorbeeld deur jou peuter 'n minuut te laat wag tot jy boetie se doek geruil het voor hy kan koeldrank kry.
EMOSIONELE HERKENNING EN BEHEER Jou kind moet leer om sy emosies te herken (ek is nou kwaad) en hoe om dit te hanteer (daarom moet ek nou gaan trampolien spring dat die kwaadmannetjies kan uitkom).
Dit help soms as jou kind sy emosies kan visualiseer en so hanteer.
INTERPERSOONLIKE VAARDIGHEDE Dit gaan oor hoe om 'n goeie maatjie te wees. Omdat jou peuter nog egosentries is, ontwikkel hierdie faset eers later.
Peuters speel nog langs mekaar en nie met mekaar nie, en op hierdie ouderdom behels dit dus basies net om nie die maatjie langs hom te klap, byt of skop nie!
Almal kan emosioneel intelligent wees.
Aksieplan vir peuter-emosies
" 'n Ouer kan nie haar kind se emosionele intelligensie bevorder of ontwikkel as hy dit nie self het nie. Help jou self dus eers hiermee voor jy jou kind probeer help," sê dr. Ronél le Roux, 'n skrywer oor emosionele intelligensie.
Sy raai ouers aan om boeke en kursusse oor emosionele intelligensie te raadpleeg. In die eerste 24 maande van 'n kind se lewe is haar ma se emosies vir haar geweldig belangrik, sê Ronél.
"Hoewel sy nog geen emosionele beheer het nie, kan sy aanvoel dat mamma geïrriteerd of gefrustreerd is. Hoe meer mamma intense gevoelens ervaar, hoe moeiliker kan die baba dalk wees omdat sy kan aanvoel ma is nie haarself nie."
'n Rustige, kalm ouer wat haar eie emosies meestal onder beheer het, het gewoonlik ook 'n rustige peuter. 'n Peuter op wie heeldag geskree word en wat dikwels pak kry, sal 'n humeurige en ongelukkige kindjie wees.
Hulle boots die gedrag van die ouer na. 'n Kleuter wat nooit empatie kry nie, sal afknouerig teenoor ander kleuters wees.
2. MAAK DIT DEEL VAN JUL DAG
Wees op die uitkyk vir daaglikse situasies waarin jy jou kind van verskillende emosies bewus kan maak, sê Ronél. Gesels met jou kleuter oor gevoelens en wys haar prentjies van verskillende gevoelens.
Leer haar hoe dit voel en lyk as 'n mens gelukkig of opgewonde is. Vra haar of sy hartseer of kwaad (basiese gevoelens) is wanneer sy omgekrap lyk.
Leer jou kind dat alle gevoelens aanvaarbaar is, maar nie alle gedrag nie: Sy mag kwaad voel, maar sy mag nie die kat skop of dinge breek nie. Leer haar om te sê: "Ek mag hartseer voel" en leer haar dan wat aanvaarbare maniere is om uiting aan haar hartseer te gee.
Empatie behels dat jy jou indink hoe ander mense voel as iets met hulle gebeur, en dis belangrik dat jou kind dit van jou ervaar. Gun dit vir haar en moet nooit haar gevoelens afkraak of ignoreer nie, sê Ronél.
"Praat met haar oor situasies. As haar troeteldier doodgaan, kan jy sê: ''n Mens voel baie hartseer as jou katjie doodgaan." Vermy reaksies soos "Hou nou dadelik op huil! Dit was net 'n kat!"
"Hoe minder 'n kind gefrustreer word in wat sy wil doen, hoe minder sal selfbeheersing nodig wees," sê Ronél. Gee jou kind beperkte keuses om woedebuie te beperk.
Vra of sy eers haar speelgoed wil wegpak of eers wil eet. Vergeet jou eie idee dat speelgoed voor ete weggepak moet wees. Dit veroorsaak net 'n magstryd.
'n Gefrustreerde kind ontplof meer. Vra jou af of dit regtig so belangrik is dat al die speelgoed opgetel moet wees aan die einde van die dag wanneer almal moeg en vaak is.